**№13 дәріс**

**Түркіменстанның бұқаралық ақпарат құралдары**

Түркіменстанда телевидение саласы 40 жылдан астам уақыт бойы жұмыс істеп келеді. Қазіргі таңда 4 мемлекеттік телеарна, оның ішінде ТМТ-1, ТМТ-2, ТМТ-3 арналары түркімен тілінде, ал 2004 жылда өз жұмысын бастаған спутниктік ақпараттық-музыкалық TV-4 арнасы түркімен, ағылшын, араб, қытай, орыс, француз, парсы тілдерінде жүргізіледі. 2009 жылдың статистикасы бойынша, елде 900 мың теледидар бар көрінеді. Орыс тілінде 10 минуттық хабар беріледі екен. Әр арна күніне 16 сағат бойы жұмыс істейді.

 Жалпы көптеген телебағдарламалардың кәсіби деңгейі өте төмен. Олар көрермендерге тек қана жағымды жаңалықтар легін көрсетеді екен, өткір сынды президенттің өзінен басқа ешкім айтпайды. 2002 жылдың басында президенттің өткір сыны ұлттық телевидение бағдарламаларының өзіне бағытталды. Ол әсіресе президентті тым асыра мақтауды, телеэфирдің көп уақытын алатын ән-күйлерді, іліп алар ерекшеліктің жоқтығын баса айтты. Алайда бұл мәлімдемеден кейін де Түркіменстан телевидениесі аса өзгере қойған жоқ.

 Телевидениеде басқа да бұқаралық ақпарат құралдарындағыдай цензура басым. Тікелей эфир мүлдем жоқ; бағдарламалар цензорлардың (Түркіменстан министрлер Кабинетінің қарамағындағы басылымдар мен басқа да БАҚ-да мемлекеттік құпияны сақтау Комитеті) мұқият тексеруінен кейін ғана эфирге жіберіледі.

 Мұндай жағдайда Түркіменстан халқы көбінесе спутниктік телевидениені қолдануға тырысады. 800 мың халқы бар Ашхабадта тұрғындардың үштен екі бөлігі спутниктік телевидение көреді екен. Басқа велаяттарда (қалаларда) –халықтың 30%-нан астамы көрсе, ал ауылдарда бұл көрсеткіш 10% құрайды. Сонымен қатар түркімендердің басым бөлігі ресейлік бағдарламаларды көреді. Алайда спутникті антенналардың қымбаттылығына байланысты бұл көрсеткіштер өспей отыр. Сондай-ақ елде кабельдік телевидениеге «ұлттық рухқа сәйкес келмейді» деген айыппен кейбір провайдерлерге шектеу қойылған.

Мазмұнына қарай телевидениеден еш айырмасы жоқ Түркіменстан **Радиосы** да мемлекеттік болып есептеледі. Бағдарламалар түркімен тілінде жүргізіледі. 2002 жылда елде 17 АМ , 8 FМ және 3 қысқатолқынды станциялар есептелген.

 2005 жылда Түркіменстанда 23 **Газет** (оның ішінде 5-уі аймақтық, мысалы, «Ашгабат», «Ватан» («Отан»), «Мары-Шыху-Джахан», «Балкан») және 6 журнал тіркелген. 21 газет аптасына 1 немесе 3 рет шығады. Тек қана 2 газет - «Түркіменстан» мен «Нейтральный Туркменистан» (елдегі жалғыз орыс тіліндегі газет) аптасына 6 рет шығарылады. Орталық газеттердің барлығының да құрылтайшысы президент –С.Ниязов.

Бүкіл БАҚ-ң (телерадио болсын, басылымдар болсын) басты тақырыбы- президенттің қызметі, түркімендердің әлеуметтік-экономикалық, әлеуметтік-саяси өміріндегі жетістіктер жайлы. 1996 жылдың қазан айынан бастап елде мемлекеттік емес ұйымдар мен жеке тұлғалардың шетелдік басылымдарға, оның ішінде әсіресе ресейлік басылымдарға, жазылуларына тыйым салынған. Сондай-ақ Түркіменстанда түрік «Заман» газеті шығып тұрады. 2004 жылдың санауы бойынша, 167 елдің арасында Түркіменстанның сөз бостандығы 164 орында тұрыпты.

Елде тек бір-ақ ақпараттық агенттігі бар- «ТДХ» («Түркімен довлет хабарлары»). Бұл агенттіктен елдегі барлық БАҚ-ы ақпарат алады.